**H I R D E T M É N Y**

**Értesítés partnerségi egyeztetésről**

**Tárgy: „Az M3 metró Káposztásmegyerig történő meghosszabbításával érintett területekre vonatkozó 4 db újpesti, kerületi építési szabályzat (KÉSZ) módosítása”  
véleményeztetéséről**

**-Lakossági Fórum-**

A BKK Budapesti Közlekedési Központ Zrt. (1075 Budapest, Rumbach Sebestyén u. 19-21.) megbízásából a FŐMTERV Mérnöki Tervező Zrt. (1024 Budapest, Lövőház utca 37.) a VIKÖTI Mérnök Iroda Kft-vel (6000 Kecskemét, Ceglédi út 2.) konzorciumban Budapest IV. kerület M3 metró Káposztásmegyerig történő meghosszabbításához kapcsolódó munkák engedélyeztetési eljárásához elkészítette a terveket, melyeknek részét képezte a BFVT Kft. által elkészített, hatályos településrendezési eszközökkel kapcsolatos összhang vizsgálat és javaslat a módosításokra.

A főváros településrendezéssel foglalkozó cége, a Budapest Főváros Várostervező Kft. által elkészített Budapesti M3 metróvonal rekonstrukciója és meghosszabbítás előkészítése Északi meghosszabbítás – Hatályos település-rendezési eszközöknek megfelelés tervdokumentációját, melyből részletesen látható mely Fővárosi, Újpesti és Rákospalotai hatályos településrendezési elhatározásokat, milyen mértékben érinti a tervezett fővárosi fejlesztés.

Fentiek alapján határozott úgy Budapest Főváros IV. kerület, Újpest Önkormányzatának Képviselő-testülete 195/2020.(IX.24.) határozatában, hogy a terveztetést Budapest Főváros Önkormányzatával közösen el kell indítani, valamint az elkészült terveket partnerségi véleményeztetésre és az Állami Főépítészi véleményeztetésre meg kell küldeni.

**Tervezés területe:**Budapest Főváros IV. kerület Újpest Önkormányzata Képviselő-testületének 33/2018.(XI. 14.) önkormányzati rendelete Budapest Főváros IV. kerület 2. számú, Újpesti lakótelep városszerkezeti egység;

* Budapest Főváros IV. kerület Újpest Önkormányzata Képviselő-testületének 5/2018. (I. 26.) önkormányzati rendelete Budapest Főváros IV. kerület 5. számú, Újpest kertváros Városszerkezeti egység
* Budapest Főváros IV. kerület Újpest Önkormányzata Képviselő-testületének 2/2019. (I.30.) önkormányzati rendelete Budapest Főváros IV. kerület 6. számú, Északi kertváros városszerkezeti egység
* Budapest Főváros IV. kerület Újpest Önkormányzata Képviselő-testületének 3/2019. (I.30.) önkormányzati rendelete Budapest Főváros IV. kerület 9. számú, Káposztásmegyer lakótelep városszerkezeti egység

**Tervezés célja:**Az „M3 metró meghosszabbítása Káposztásmegyerig előkészítés projekt” célja az Újpesti és Káposztásmegyer lakótelep, Rákospalota kertváros térségei, valamint az újpesti kerületközpont, illetve a belváros közötti közvetlen, magas színvonalú kötöttpályás közösségi közlekedési kapcsolat kialakítása, a főváros északi agglomerációját kiszolgáló városi közforgalmú közlekedési fogadó övezet kialakítása, valamint az észak-pesti térség hatékony forgalomszervezésének kialakítása. A tervezési projekt fő eleme az M3 metróvonal északi meghosszabbításának tervi előkészítése, a tervezési célok komplex megvalósításával. A korábbi koncepciótervekhez képest a pontos műszaki tervezéssel a nyomvonal és a megállók kialakítása konkretizálásra került.

A 2015. évben elfogadott fővárosi településszerkezeti tervben törlésre került a vonal déli irányban (XIX. és XVIII. kerületek területe) tervezett meghosszabbítása, így a tavaly elkészített tervek kizárólag az északi irányban tervezett, újpesti meghosszabbítás miatt megnövekedő terheléssel számolva racionalizálják a második járműtelephez szükséges területigényt. Annak érdekében, hogy az új megállók és a végállomás közelebb kerüljön a kialakult lakóterülethez (Káposztásmegyer lakótelephez), a nyomvonal kisebb mértékben meghosszabbításra, illetve az Árpád út és Szilágyi utca között a tervezett nyomvonal korrigálásra került.

Az érintett, hatályos KÉSZ-eken a fenti kötöttpályás tömegközlekedéshez kapcsolódó kiemelt beruházás megvalósításának építésjogi feltételeit kell megteremteni az elkészített módosításban, a felszínen érintett egyéb ingatlanok építésjogi szabályozásának megtartásával, valamint Káposztásmegyeren a Külső Szilágyi úttól keletre felszabaduló területeken a szabadidőeltöltés és a rekreációt szolgáló terület kialakítását lehetővé tevő javaslatok tervbeillesztésével.

**Tájékoztatás a terv véleményezésének a lakossági fórumáról:**

Budapest IV. kerület Újpest Önkormányzata az előzetes munkafázisban, a partnerség keretében, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Korm. rendelet) 42/A. §, valamint a helyi partnerség szabályai szerint ezúton értesíti az érdeklődő újpesti lakosokat, a partnereket, valamint az Újpesti Tervtanács tagjait, hogy

**2021. április 21. és május 9. között biztosít lehetőséget  
az M3 metró meghosszabbítás Káposztásmegyerig fejlesztéssel érintett   
4 db településrendezési terv (KÉSZ) véleményezésére  
a rendkívüli vészhelyzetre való tekintettel az előírásoknak megfelelően részben elektronikus formában   
az alábbiak szerint:**

A tervdokumentációk a honlapunkról az alábbi címen érhetők el:

<https://ujpest.hu/foepiteszi-iroda/#1606389410535-c9e7720e-fe48>

Véleménynyilvánításra 2021. május 9-ig biztosítunk lehetőséget, melynek keretében az alábbi elérhetőségeken várjuk véleményüket, észrevételeiket:

a [foepitesz.iroda@ujpest.hu](mailto:foepitesz.iroda@ujpest.hu) e-mail, illetve

a 1041 Budapest István út 15. Főépítészi Iroda postai címen.

A Korm. rendelet 42/A. §, valamint a helyi partnerség szabályai szerint a partner a véleménynyilvánítás keretében megteheti javaslatait, észrevételeit a véleményeztetésre bocsájtott tervekben foglaltakkal kapcsolatban.

Kérem, hogy ha Ön, Önök is részt kívánnak venni a munkában, ha Önök is fontosnak tartják a közösség igényeit, akkor írják meg az M3 metró meghosszabbítás Káposztásmegyerig fejlesztéssel érintett négy településrendezési terv módosításának tervdokumentációjában foglaltakkal kapcsolatos közösségi javaslataikat, észrevételeiket!

**Az érintett négy, hatályos településrendezési dokumentum készítésének, véleményeztetésének módja:**

A dokumentumok kidolgozása, véleményeztetése és elfogadása a Korm. rendelet előírásai szerint az állami főépítészi eljárásra vonatkozó szabályok szerint történik, tekintettel a metróberuházás kiemelt jellegére.

Az elfogadással kapcsolatban várható, hogy az új tervek, módosítások véleményeztetése május hónapban megtörténik, és akkor előreláthatólag 2021. júniusában megtörténik a jóváhagyás.

A terv véleményezésében számítok megtisztelő részvételükre!

Újpest 2021, a digitális időbélyegző szerint

**Déri Tibor**

polgármester

Budapest Főváros IV. kerület   
Újpest Önkormányzata